***Gyakori kérdések és válaszok a külföldi bizonyítványok és oklevelek elismeréséről szóló eljárás megindításával összefüggésben***

***1. Az eljárás megindításával kapcsolatban felmerülő kérdések esetén hol kérhető tájékoztatás?***

*Válasz:*

A Pest Vármegyei Kormányhivatal Szakképzési és Felnőttképzési Főosztály munkatársai telefonon keresztül egyedi ügyekben nem adnak tájékoztatást. Javasoljuk, hogy amennyiben az eljárás megindításával kapcsolatban segítségre van szüksége, akkor kérdéseiket az [ugyvitel@pest.gov.hu](mailto:ugyvitel@pest.gov.hu) e-mail címre küldjék meg. A kormányhivatal munkatársai rövid időn belül tájékoztatást fognak adni.

***2. Az eljárás megindításához szükséges dokumentumok milyen módon nyújthatóak be?***

*Válasz:*

Az ügyfelek részére több lehetőség van az eljárás megindítására. A kérelem benyújtható ügyfélkapun keresztül, postai úton vagy személyesen a főosztály részére. Postai beküldés esetén a kérelmet célszerű ajánlott levélként a Pest Vármegyei Kormányhivatal Szakképzési és Felnőttképzési Főosztály címére beküldeni: 1437 Budapest, Pf.: 762.

Személyes ügyintézés esetén időpontfoglalás szükséges a +36 1/210-9726 telefonszámon.

***3. Az eljárás kezdeményezéséhez milyen dokumentumokat kell benyújtani?***

*Válasz:*

Az eljárás megindításához szükséges dokumentumok listája megtalálhatóak a honlapunkon, a <https://kormanyhivatalok.hu/kormanyhivatalok/pest/megye/szervezet/szakkepzesi-es-felnottkepzesi-foosztaly> oldalon. Itt az indítandó eljárástípusnak megfelelő és letölthető tájékoztatók tartalmazzák a szükséges információkat.

***4. A dokumentumok esetén több esetben olvasható a hiteles másolat, mint benyújtandó formátum. Ügyfélkapun keresztül történő eljárásindítás esetén van lehetőség elektronikus hitelesítésre?***

*Válasz:*

Igen, van lehetőség az elektronikus hitelesítésre. Az „Azonosításra visszavezetett dokumentumhitelesítés” (AVDH) szolgáltatás segítségével bárki, aki rendelkezik Ügyfélkapu azonosítóval, elektronikusan hitelesíteni tudja elektronikus dokumentumait. A polgári perrendtartásról szóló 2016. évi CXXX. törvény 325. § (1) bekezdés g) pontja szerint az AVDH-val teljes bizonyító erejű magánokirat hozható létre. Az azonosított személy AVDH-val hitelesített nyilatkozatának teljes bizonyító erejéhez tanúk aláírására sincs szükség.

A szolgáltatás az alábbi weboldalon érhető el:

<https://magyarorszag.hu/szuf_avdh_feltoltes>

***5. Az eljárás megindítása igazgatási szolgáltatási díj befizetéséhez kötött?***

*Válasz:*

# A díj befizetésének kötelezettsége és mértéke a kérelmezett eljárástípustól függ. Az általános eljárás díja 45000 forint. Az európai közösségi jogú elismerési eljárás kezdeményezése azonban díjmentes.

Az igazgatási szolgáltatási díjat a Pest Vármegyei Kormányhivatal Magyar Államkincstárnál vezetett 10023002-00299671-38500002 számú számlájára, átutalással kell teljesíteni. Kérjük, hogy a közlemény rovatba tüntessék fel az EE/ügyfél neve hivatkozást.

***6. Mennyi idő alatt hoz döntést a hatóság az elismerési eljárásban?***

*Válasz:*

A külföldön megszerzett szakképesítés elismerésére irányuló eljárásban – amennyiben nem Európai Uniós eljárásról van szó -, a hatóság 75 napon belül jár el abban az esetben, ha a kérelmező minden szükséges okmányt benyújtott. Az Európai Uniós jog hatálya alá tartozó elismerési eljárásban 30 napon belül jár el a hatóság. Az érdemi ügyintézés határidejébe - hiányos beadványok esetén - nem számít be a hiánypótlásra irányuló felhívástól az annak teljesítéséig terjedő idő.

***7. Van lehetőség költségmentességre?***

*Válasz:*

Költségmentességre az eljárási költségekről, az iratbetekintéssel összefüggő költségtérítésről, a költségek megfizetéséről, valamint a költségmentességről szóló 469/2017. (XII.28.) Korm. rendelet rendelkezései szerint van lehetőség.

***8. Amennyiben eredeti dokumentumok kerülnek benyújtásra, azt az eljáró hatóság mikor küldi vissza az ügyfélnek?***

*Válasz:*

Az ügyfelek által az ügyintézés sikeres lefolytatása érdekében benyújtott eredeti dokumentumok az eljárás lezárását követően kerülnek megküldésre.

***9. Mi az az egyszerűsített elismerés?***

*Válasz:*

A külföldi bizonyítványok és oklevelek elismeréséről szóló 2001. évi C. törvény 6. § (3)-(5) bekezdései szerint a tagállam állampolgárának nem minősülő, valamint a 28. § (2) bekezdése hatálya alá nem tartozó, magyar állampolgársággal nem rendelkező személy akkor jogosult bizonyítványa vagy oklevele elismertetésére vagy honosíttatására – ide nem értve a továbbtanulási céllal történő elismerést –, ha a (2) bekezdésben foglaltak teljesítésén túlmenően munkavégzési célból vagy családi együttélés biztosítása céljából kiadott tartózkodási engedéllyel rendelkezik. A (3) bekezdésben meghatározott személy akkor is jogosult bizonyítványa vagy oklevele elismertetésére vagy honosíttatására, ha munkavégzési célból a foglalkoztató a harmadik országbeli állampolgárok beutazására és tartózkodására vonatkozó általános szabályokról szóló törvényben meghatározott beruházás megvalósítása céljából kiállított munkavállalási célú tartózkodási engedély vagy vendégmunkás-tartózkodási engedély iránti kérelmet nyújtott be, és ezt az elismerési eljárás során igazolja. Az elismerési eljárásban benyújtott kérelemről akkor hozható döntés, ha a kérelmező a kiadott tartózkodási engedélyt bemutatja.

Az eljáró hatóság megszünteti a (4) bekezdés szerinti eljárást, ha a kérelmező az elismerési eljárás kezdő napját követő 90 napon belül nem nyújtja be a munkavégzési célból szükséges vízumot, és nem kéri az eljárási határidő meghosszabbítását. Az eljárási határidő kérelemre 30 nappal meghosszabbítható.

További részletszabályok leírását, az elismerési eljárásokat ismertető tájékoztatókban találja.